
Noteikumu projekta 1.1. apakšpunkts paredz pienākumu iestādēm no 2027. gada 1. janvāra apkopot un tīmekļvietnēs publicēt informāciju par visiem ceturkšņa izdevumiem attiecībā uz veiktajiem iepirkumiem un noslēgtajiem iepirkuma līgumiem. Vienlaikus Noteikumu projekta anotācijā sniegts šāds skaidrojums “ Deklarācijas par Andra Kulberga vadītā Ministru kabineta iecerēto darbību 15. punkta 2. teikums paredz: "uzsāksim datu publiskošanu par noslēgtajiem iepirkumu līgumiem, veiktajiem grozījumiem, līgumu summu izmaiņām, lai valdībai un sabiedrībai būtu pieejama informācija par aktuālo līgumu summām". Ievērojot minēto, līdz spēkā stāsies iepriekš minētie grozījumi Publisko iepirkumu likumā, ir nepieciešams paredzēt pienākumu iestādēm nodrošināt informācijas publiskošanu par par veiktajiem iepirkumiem, to faktisko izpildi. [..] Publicējamā informācija attiecas uz visiem veiktajiem iepirkumiem neatkarīgi līgumcenas jeb darījumiem sākot no 0,01 euro, t.sk. arī iepirkumiem, kuriem piemērojams likumā noteiktās procedūras un obligātie paziņojumi un to piemērošanas robežvērtības. Vienlaikus minētais pienākums neattiecas uz darījumiem, kas atbilst Publisko iepirkumu likumā noteiktajiem likuma piemērošanas izņēmumiem, t.i., kas noteikti Publisko iepirkumu likuma 3. un 4. pantā.”.
Ņemot vērā iepriekš minēto, Viedās administrācijas un reģionālās attīstības ministrijas ieskatā:
anotācijā nav vērtēta ietekme uz administratīvo slogu, lai šādu informāciju iestādes sagatavotu (apkopotu);
nav sniegts skaidrojums, kādēļ Noteikumu projektā tiek paredzēts šāds pienākums iestādēm jau no 2027.gada 1.janvāra;
ja likumdevējs ir lēmis par informācijas publicēšanu un šāda pienākuma nostiprināšanu Publisko iepirkumu likuma (turpmāk – PIL) 9.3 pantā, kas stāsies spēkā 2028. gada 1. janvārī, vienlaikus nosakot, ka  PIL 9.3 panta prasības neattiecas uz izdevumiem, kas veikti līdz 2027. gada 31. decembrim, tad Ministru kabinetam lemt par ātrāku šī pienākuma noteikšanu, nav nedz samērīgi, nedz lietderīgi.
Papildus, ievērojot ārējo normatīvo aktu juridiskā spēka hierarhiju (Oficiālo publikāciju un tiesiskās informācijas likuma 9. panta pirmā daļa), Ministru kabineta noteikumos kā zemāka juridiskā spēka normatīvajā aktā nav pieļaujams paredzēt regulējumu, kas ir pretrunā ar vai apiet likumdevēja likumā noteiktu pienākuma piemērošanas sākumu.
Tāpat, ievērojot, ka Ministru kabinets ārējo normatīvo aktu var izdot tikai, ja likums Ministru kabinetu tam īpaši pilnvarojis un atbilstoši tajā noteiktajiem galvenajiem satura virzieniem (Ministru kabineta iekārtas likuma 31. panta pirmā daļa), lūdzam izvērtēt, vai Informācijas atklātības likuma 10. panta sestajā daļā ietvertais pilnvarojums Ministru kabinetam noteikt kārtību, kādā iestādes ievieto informāciju internetā, aptver tiesības noteikt pienākumu iestādēm apkopot un publicēt  informāciju par visiem ceturkšņa izdevumiem attiecībā uz veiktajiem iepirkumiem un noslēgtajiem iepirkuma līgumiem iestāžu tīmekļvietnēs, vienlaikus ņemot vērā, ka šāda satura publicēšanas pienākumu speciālajā likumā jau ir noteicis likumdevējs.
Ņemot vērā minēto, ja nepieciešams nodrošināt PIL  9.3 pantā paredzētās informācijas publicēšanu jau par 2027. gadā veiktajiem izdevumiem, lūdzam izdarīt attiecīgus grozījumus PIL.

